《题谢孝子》
清代·夏勤邦

吾乡有孝子，业儒更知医。终日常伏案，得暇辄临池。

阿耶忽有疾，疾若不可为。汤药虽迭进，奏效何迟迟。

孝子仰天泣，祷尔于神祇。方剂手自制，旁人那得知。

父疾霍然起，此药真神奇。但求亲身安，敢恤儿体亏。

母氏患风眩，四肢苦麻痹。呻吟床褥间，坐起须扶持。

一年复一年，日月骎骎驰。常依慈母侧，跬步不暂离。

琴川章居士，人称老画师。绘出一片心，藉为万世规。

轺车薄薄来，入境采风诗。甄录此孝行，再拜献丹墀。

天子大嘉赏，恨不与同时。亟予阐幽光，入祀孝弟祠。

国人皆矜式，风俗遂以移。家家养衰老，人人如婴儿。

更喜君子孙，能率而行之。永永锡尔类，不匮惟孝思。

作者简介：字彦保，炜如子，诸生。学问淹博，于乡邦文献尤所究心。缪太史荃孙纂常州先哲遗书。金同转武祥刊江阴丛书，得其搜罗之力不少。中年馆合肥，李氏文忠昆仲欲汲引之俾出山，均先后谢绝，其高尚如此。平生手钞书不下数千卷，皆海内孤本。藏邑中陈氏，以不慎于火付之荡然。识者惜之。民国六年，邑当道聘修续志，甫将从事。遽殁，年七十有四。邑续志传文苑。